Diari Oficial de la Generalitat Valenciana


Sumari del DOGV 9977, del 07-11-2024 (2024/10783)

RESOLUCIÓ de 15 d’octubre de 2024, del Rectorat, per la qual es publica la convocatòria de concurs d’accés a places de professorat titular d’universitat destinades a la incorporació de personal investigador doctor que haja obtingut el certificat I3 en el marc de programes d’excel·lència investigadora (Convocatòria 197/2024).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9977

Data del DOGV
:   07-11-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/10029

CVE
:   TXYW-A-2682-67318

Data del document
:   15-10-2024

Organisme emissor
:   Universitat de València

Tipus de document
:   Resolució

De conformitat amb el que disposa l’article 71 de la Llei orgànica 2/2023, de 22 de març, del Sistema Universitari (*Boletín Oficial del Estado*  de 23 de març) -en avant LOSU-; el Reial decret 678/2023, de 18 de juliol, pel qual es regula l’acreditació estatal per a l’accés als cossos docents universitaris i el règim dels concursos d’accés a places dels citats cossos (*Boletín Oficial del Estado*  de 6 de setembre); a tenor de l’establert en l’article 3 del Reglament de Selecció del Personal Docent i Investigador de la Universitat de València, aprovat pel Consell de Govern de la Universitat de València de data 20 de febrer de 2024.

Este rectorat, d’acord amb l’oferta d’ocupació pública per a l’any 2022, relativa a places dels cossos docents universitaris i de professorat contractat doctor de la Universitat de València, publicada en el *Diari Oficial de la Generalitat Valenciana*  de 5 de maig de 2022, amb l’autorització prèvia de la Conselleria competent en matèria d’universitats, ha resolt convocar a concurs públic (convocatòria 197 / 2024), la provisió de 2 places de professorat titular d’universitat que s’assenyalen en l’annex I de la present resolució, dotades en l’estat de despeses del pressupost de la Universitat de València i incloses en la seua vigent relació de llocs de treball, destinades a la incorporació de personal investigador doctor que haja obtingut el certificat I3 en el marc del programa d’excel·lència referit en el citat annex, tot això amb subjecció a les següents

Bases de la convocatòria

*Primera. Normes generals*

1.1. Els concursos es regiran pel que disposa la LOSU; el Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic (*Boletín Oficial del Estado*  de 31 d’octubre); el Reial decret 678/2023, de 18 de juliol, pel qual es regula l’acreditació estatal per a l’accés als cossos docents universitaris i el règim dels concursos d’accés a places dels citats cossos (*Boletín Oficial del Estado*  de 6 de setembre); el Decret 128/2004, de 30 de juliol, del Consell de la Generalitat, pel qual s’aproven els Estatuts de la Universitat de València (DOGV 03.08.2004); el Reglament de Selecció del Personal Docent i Investigador de la Universitat de València, aprovat pel Consell de Govern de la Universitat de València de data 20 de febrer de 2024; el Reglament d’administració electrònica de la Universitat de València, aprovat pel Consell de Govern de la Universitat de València de data 23 de juny de 2020, que estableix l’obligatorietat de relacionar-se a través de mitjans electrònics amb la Universitat de les persones que reunisquen la condició d’interessades en procediments que puguen donar lloc a la seua incorporació com a membres de la comunitat universitària; el Reglament per a la realització de reunions i l’adopció d’acords a distància per part d’òrgans col·legiats de la Universitat, aprovat pel Consell de Govern de la Universitat de València de data 18 de febrer de 2019; així com per les bases de la present convocatòria. En allò que no preveuen les disposicions anteriors s’aplicarà el disposat en la Llei 39/2015, d’1 d’octubre, del Procediment Administratiu Comú de les Administracions Públiques (*Boletín Oficial del Estado*  de 2 d’octubre), en la Llei 40/2015, d’1 d’octubre, de Règim Jurídic del Sector Públic (*Boletín Oficial del Estado*  de 2 d’octubre) i en la Legislació General de Funcionaris Civils de l’Estat.

*Segona. Requisits de les persones candidates*

Per a ser admès/esa a cada procés selectiu s’han de reunir els següents requisits que hauran de complir-se en el moment de finalitzar el termini de presentació de sol·licituds i mantenir-se fins al moment de la presa de possessió.

2.1. Requisits generals

a) Posseir la nacionalitat espanyola o d’un estat membre de la Unió Europea o d’aquells estats als quals, en virtut dels tractats internacionals subscrits per la Unió Europea i ratificats per Espanya, siga aplicable la lliure circulació de treballadors. També podran participar el/la cònjuge, descendents del/de la cònjuge, dels espanyols i espanyoles i dels nacionals d’altres estats membres de la Unió Europea, sempre que no estiguen separats o separades de dret, menors de 21 anys o majors d’aquesta edat que visquen a les seues expenses. Aquest últim benefici serà igualment aplicable a familiars de nacionals d’altres estats quan així es preveja en els tractats internacionals subscrits per la Unió Europea i ratificats per Espanya. Igualment podran participar els aspirants de nacionalitat estrangera no comunitària quan en l’estat de la seua nacionalitat es reconega als espanyols i espanyoles aptitud legal per a ocupar en la docència universitària posicions anàlogues a les dels funcionaris dels cossos docents universitaris espanyols.

b) No haver arribat a l’edat de jubilació forçosa establida per la legislació vigent en la data de finalització del termini per a la presentació de sol·licituds.

c) Posseir el títol de doctor o doctora.

d) No haver estat separada o separat, mitjançant expedient disciplinari, del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se inhabilitat per a l’exercici d’ocupacions o càrrecs públics o per a l’accés al cos o escala funcionarial. Les persones aspirants, la nacionalitat de les quals no siga l’espanyola, haurien d’acreditar igualment no trobar-se inhabilitades o en situació equivalent, ni haver estat sotmeses a sanció disciplinària o equivalent que impedisca, en el seu estat, en els mateixos termes, l’accés a l’ocupació pública.

e) Posseir la capacitat funcional per a l’acompliment de les tasques corresponents a professor o professora d’universitat.

f) Haver abonat els drets d’examen establerts en la present convocatòria o acreditar l’exempció o bonificació del pagament.

2.2. Requisits específics

a) Disposar del certificat I3 i acreditar vinculació al programa indicat en l’annex I.

b) Haver obtingut l’acreditació per a l’accés al cos de professors i professores titulars d’universitat.

Es considera que posseeix l’acreditació regulada en el Reial decret 678/2023, de 18 de juliol, el professorat habilitat conforme a l’establert en el RD 774/2002, de 26 de juliol, pel qual es regula el sistema d’habilitació nacional per a l’accés a cossos de funcionaris docents universitaris i el règim dels concursos d’accés respectius. S’entendrà que els habilitats i habilitades per al cos de catedràtics i catedràtiques d’escola universitària ho estan per a l’accés al cos de professors i professores titulars d’universitat, conforme a la disposició addicional deu de la Llei orgànica 4/2007, de 12 d’abril (*Boletín Oficial del Estado*  de 13 d’abril), per la qual es modifica la Llei orgànica 6/2001, de 21 de desembre, d’Universitats.

Igualment, podrà presentar-se al concurs d’accés el professorat d’universitats d’estats membres de la Unió Europea o d’aquells estats en els quals, en virtut de tractats internacionals subscrits per la Unió Europea i ratificats per Espanya, siga aplicable la lliure circulació de treballadores i treballadors, en els termes que aquesta es troba definida en el Tractat constitutiu de la Comunitat Europea, que hagen arribat a una posició equivalent a la de catedràtic o catedràtica o de professor o professora titular d’universitat, d’acord amb la certificació emesa per l’Agència Nacional d’Avaluació de la Qualitat i Acreditació, a sol·licitud de la persona interessada.

En cap cas s’admetrà la participació en el concurs d’accés quan s’ostente la titularitat d’una plaça d’igual categoria a la convocada, adscrita a la mateixa àrea de coneixement i departament.

*Tercera. Presentació de sol·licituds de participació*

3.1. Termini de presentació: 20 dies a comptar de l’endemà de la publicació d’aquesta convocatòria en el BOE.

Tots els terminis assenyalats en aquesta convocatòria s’entenen que són hàbils, excloent del còmput els dissabtes, els diumenges i els declarats festius.

3.2. Les sol·licituds es presentaran obligatòriament mitjançant el formulari electrònic corresponent a la present convocatòria que es troba a l’entorn de tramitació electrònica de la Universitat de València en la següent adreça electrònica: <https://seu.uv.es>. La no utilització del citat formulari serà motiu d’exclusió, que no admetrà esmena, una vegada finalitzat el termini de presentació de sol·licituds.

En aquest entorn es realitzaran tots els tràmits de presentació d’instàncies i aportació de documents.

3.3. El pagament de la taxa (27 euros) es realitzarà mitjançant targeta bancària a través de la passarel·la de pagaments a la qual s’accedeix des del formulari electrònic de la convocatòria, una vegada finalitzat el procediment de presentació telemàtica.

Estaran exemptes del pagament de la taxa les persones que acrediten una discapacitat en grau igual o superior al 33%, els membres de famílies nombroses de categoria especial, els membres de famílies monoparentals de categoria especial i les víctimes d’actes de violència sobre la dona.

Les persones aspirants esmentades en el paràgraf anterior ho han de fer constar expressament en l’apartat corresponent de la sol·licitud i hauran de presentar, si és el cas, les certificacions corresponents que acrediten la seua condició de discapacitat, de ser membre de família nombrosa o de família monoparental (mitjançant certificat de la Conselleria de Benestar Social o òrgan competent) i les víctimes d’actes de violència sobre la dona mitjançant qualsevol dels mitjans de prova que preveu l’article 9.1 i 9.2 de la Llei 7/2012, de 23 de novembre, de la Generalitat Valenciana, integral contra la violència sobre la dona en l’àmbit de la Comunitat Valenciana (DOGV 28.11.2012).

Gaudiran d’una bonificació del 50% de la taxa les persones que formen part de famílies nombroses de categoria general i els membres de famílies monoparentals de categoria general.

La falta d’abonament o un abonament inferior a la quantitat indicada com a taxes en el període de presentació de sol·licituds es considerarà incompliment inesmenable que implicarà la inadmissió al concurs. L’exclusió per no complir algun dels requisits de la convocatòria no comportarà el dret a la devolució de les taxes.

De conformitat amb el que estableix l’article 1.2-6 de la Llei 20/2017, de 28 de desembre, de la Generalitat, de Taxes, no procedirà la devolució de les taxes per drets d’examen si el pagament indegut d’aquestes és per causes imputables exclusivament a la persona candidata.

3.4. La «Guia per a la presentació de sol·licituds de participació en convocatòries de places de professorat funcionari», que conté les instruccions per a l’emplenament del formulari electrònic, així com la manera d’adjuntar la documentació a presentar per la persona sol·licitant es podrà trobar en la pàgina web del Servei de Recursos Humans PDI: <http://www.uv.es/pdi>  o directament a través del següent enllaç electrònic <https://go.uv.es/Hc2Leq7>. La sol·licitud haurà de ser emplenada seguint les instruccions arreplegades en aquesta guia.

3.5. Juntament amb la sol·licitud es presentarà la següent documentació escanejada:

a) Document nacional d’identitat o passaport. Les persones aspirants que no posseïsquen la nacionalitat espanyola i tinguen dret a participar, haurien de presentar el document que acredite la seua nacionalitat i, si escau, dels documents que acrediten el vincle de parentiu i les circumstàncies de dependència a les quals es refereix la base 2.1.a d’aquesta convocatòria. Així mateix, quan les persones aspirants participen en les proves selectives per la seua condició de cònjuges, a més dels documents assenyalats, haurien de presentar declaració jurada o promesa de no trobar-se separades dels seus respectius cònjuges.

b) Documentació que acredite el compliment dels requisits que assenyala la base segona per a participar en els concursos d’accés, excepte en el cas de títols de doctor/a expedits per la Universitat de València o de qualsevol altre requisit l’acreditació del qual obre en els arxius d’aquesta institució, en què no serà necessari aportar-los.

La vinculació al programa indicat en l’annex I s’acreditarà, en el cas que aquesta no s’especifique en el certificat I3, mitjançant full de serveis prestats o document equivalent expedit per la institució corresponent.

L’acreditació de la nacionalitat i altres requisits exigits en la convocatòria es realitzarà mitjançant els documents corresponents, certificats per les autoritats competents del país d’origen, traduïts a l’espanyol, que serà la llengua oficial en la qual tindrà lloc el desenvolupament del procés selectiu.

c) Currículum acadèmic, docent, investigador i de gestió específic per a la categoria de la plaça (annex II) i documentació acreditativa dels mèrits al·legats en el currículum.

3.6. En el cas d’incidència tècnica que impossibilite el funcionament ordinari de sistema o aplicació que corresponga, i fins que aquella se solucione, la Universitat de València podrà determinar una ampliació dels terminis no vençuts, d’acord amb allò previst en l’article 32.4 de la Llei 39/2015, d’1 d’octubre, del Procediment Administratiu Comú de les Administracions Públiques (BOE 02.10.2015). Tant la incidència tècnica esdevinguda com l’ampliació concreta del termini no vençut s’han de publicar al tauler d’anuncis.

3.7. Els sistemes d’identificació i de signatura admesos per als interessats d’acord amb el contingut dels articles 9 i 10 de la Llei 39/2015, d’1 d’octubre, són els recollits en la seu electrònica de la Universitat de València.

3.8. Si alguna de les persones interessades presentara la seua sol·licitud presencialment, l’òrgan convocant la requerirà perquè l’esmene a través de la presentació del formulari electrònic corresponent a la present convocatòria que es troba a l’entorn de tramitació electrònica de la Universitat de València, en els termes de l’article 68 de la Llei 39/2015, d’1 d’octubre, de manera que la sol·licitud només serà admesa si es presenta per mitjans electrònics al canal que indica la convocatòria i dins dels terminis d’aquesta.

*Quarta. Admissió d’aspirants*

4.1. En el termini màxim de 20 dies hàbils des de la finalització del termini de presentació de sol·licituds, el Vicerectorat amb competències en matèria de professoratdictarà una resolució declarant aprovada la llista provisional de les persones candidates admeses i excloses.

Aquesta resolució, juntament amb les llistes completes de les persones candidates admeses i excloses, en les quals s’indicaran les causes de l’exclusió, es publicarà en el tauler oficial d’anuncis de la Universitat de València <https://webges.uv.es/uvTaeWeb/>  i amb caràcter informatiu en la pàgina web del Servei de Recursos Humans PDI: <http://www.uv.es/pdi>. Es podrà accedir a la mateixa directament a través del següent enllaç electrònic: <https://go.uv.es/m5H0Mxp>.

Contra l’esmentada resolució les persones interessades podran presentar reclamació en el termini de 10 dies, a contar des de l’endemà de la publicació de l’anunci, o bé resoldre si escau, en el mateix termini, el defecte que haja motivat la seua exclusió.

4.2. En el termini màxim de 15 dies hàbils des de la finalització del termini de reclamacions i resoltes aquestes, el Vicerectorat amb competències en matèria de professorat dictarà resolució aprovant la llista definitiva de les persones candidates admeses i excloses, que es publicarà en la forma anteriorment establida. Contra aquesta resolució es podrà interposar un recurs de reposició davant la rectora en el termini d’un mes des de l’endemà de la publicació en el tauler oficial d’anuncis de la Universitat de València <https://webges.uv.es/uvTaeWeb/>.

*Cinquena. Comissions de Selecció. Acte de constitució*

5.1. La composició de la comissió de selecció és la que figura en l’annex I d’aquesta convocatòria.

A fi de garantir la transparència i l’objectivitat en el nomenament dels membres de la comissió que resoldrà el concurs d’accés, a través del formulari electrònic de la instància general que es troba a l’entorn de tramitació electrònica de la Universitat de València en l’enllaç <https://www.uv.es/eregistre>, es podrà sol·licitar els currículums dels membres de la comissió.

5.2. Quant a les substitucions dels membres de la comissió en els supòsits d’abstenció, recusació o renúncia, s’estarà al previst en l’article 5.2 del Reglament de selecció del personal docent i investigador de la Universitat de València.

5.3. La comissió de selecció podran reunir-se en la sessió presencial o pels mitjans electrònics que habilite la Universitat de València. La comissió ha de constituir-se en el termini de tres mesos des de l’endemà del de la publicació del nomenament dels seus membres efectuat en la present convocatòria. El president o presidenta, prèvia consulta a la resta dels membres, convocarà als titulars i, si escau, als suplents per a procedir a l’acte de constitució de la comissió, amb indicació del lloc, data i hora i, si escau, mitjà electrònic habilitat.

5.4. La constitució de la comissió exigirà l’assistència de tots els seus membres. Els membres titulars que no concórreguen a l’acte de constitució cessaran i seran substituïts pels seus suplents. En cas que, a més dels titulars, en algun dels suplents concórrega causa d’abstenció, recusació o renúncia es recorrerà als suplents de la resta de membres i, si escau, als membres designats addicionalment, esmentats en l’article 4 del Reglament de Selecció del Personal Docent i Investigador de la Universitat de València.

5.5. Una vegada constituïda la comissió, en cas d’absència, el president o presidenta serà substituït pel membre vocal de major categoria i antiguitat i el secretari o secretària pel professor o professora de menor categoria i antiguitat. Per a la vàlida actuació de la comissió serà necessària la participació, almenys, de tres dels seus membres. En tot cas, caldrà la presència del president/a i del secretari/ària o els seus suplents. Els membres de la comissió que estiguen absents en alguna actuació cessaran en la seua condició de membres.

5.6. En l’acte de constitució i amb anterioritat a la presentació de les persones candidates, la comissió fixarà i farà públics els criteris específics de valoració del concurs d’accés, que en qualsevol cas han de respectar els criteris establerts en l’annex III de la present convocatòria.

*Sisena. Acte de presentació de candidatures*

6.1. La Presidència de la comissió convocarà les persones candidates admeses, mitjançant publicació al tauler oficial d’anuncis de la Universitat de València, amb una antelació mínima de 15 dies, per a la realització de l’acte de presentació, amb indicació de la modalitat triada per a la celebració dels actes del concurs (presencial o semipresencial), així com la data, hora i lloc (i, si és el cas, l’enllaç per a accedir a l’acte telemàticament). En tot cas, l’acte de presentació de les persones candidates admeses caldrà que se celebre en el termini màxim de 5 dies des de la data de l’acte de constitució de la comissió.

La constitució de la comissió i la presentació de les persones concursants admeses podran tindre lloc en la mateixa data.Amb una antelació de fins a 5 dies hàbils abans del previst per a l’acte de presentació, que serà públic, les persones candidates admeses presentaran electrònicament i d’acord amb les instruccions contingudes en la «Guia per a la presentació de sol·licituds de participació en convocatòries de places professorat funcionari»: <https://go.uv.es/Hc2Leq7>, el projecte docent i el projecte investigador.

6.2. En l’acte de presentació la comissió indicarà la data de realització de la primera fase del procés selectiu que es refereix la base setena de la present convocatòria. Així mateix, en l’acte de presentació, si escau, es determinarà per sorteig i es farà públic l’ordre d’intervenció de les persones candidates presentades i es fixarà i publicarà el lloc, data i hora d’inici de la primera fase. Aquesta fase podrà celebrar-se immediatament després de l’acte de presentació i com a màxim dos dies hàbils després d’aquest acte.

6.3. El secretari o secretària de la comissió garantirà que la documentació lliurada per les persones concursants puga ser examinada per totes les candidates i candidats presentats.

*Setena. Celebració del procés selectiu*

7.1. El procés selectiu en els concursos de professorat titular d’universitat constarà de dues fases amb una valoració acumulativa. Ambdues fases tindran el mateix valor.

a) La primera fase consistirà en l’exposició oral i pública, durant un temps màxim d’una hora, dels mèrits del currículum acadèmic, docent, investigador i de gestió de cada concursant, amb un debat posterior amb la comissió durant un màxim d’una hora.

La comissió atorgarà en aquesta primera fase una puntuació de 0 a 100 punts fonamentada en la valoració de l’exposició realitzada i dels mèrits presentats i acreditats per cada concursant, d’acord amb els criteris fets públics prèviament a l’acte de presentació.

b) La segona fase consistirà en la defensa pública d’un projecte docent i d’un projecte investigador, corresponents al àrea de coneixement de la plaça, durant un temps màxim de 90 minuts. A continuació, la comissió debatrà amb cada concursant durant un temps màxim de 90 minuts.

El projecte docent consistirà en la programació almenys d’una assignatura obligatòria o bàsica de grau de la Universitat de València assignada al departament al qual s’adscriu la plaça en l’àrea de coneixement corresponent; haurà d’incloure una reflexió sobre les metodologies docents a aplicar.

El projecte investigador consistirà en una proposta de línies futures a desenvolupar que hauran de ser coherents amb la trajectòria investigadora del candidat o la candidata en l’àrea de coneixement corresponent a la plaça.

La comissió atorgarà una puntuació entre 0 i 100 punts a cada concursant en aquesta segona fase. El projecte docent i l’investigador hauran de tenir el mateix pes en la puntuació.

Les dos fases del procés selectiu es realitzaran a les instal·lacions de la Universitat de València o a través dels mitjans de videoconfèrencia oferits per aquesta universitat que permeten garantir la identitat i les intervencions de les persones candidates presentades i que, en general, oferisquen les mateixes garanties que les proves realitzades presencialment.

7.2. La puntuació atorgada per la comissió en la primera i en la segona fase podrà ser decidida de forma unànime entre tots els seus membres, amb un informe motivat comú de la comissió signat pel secretari o la secretària amb el vist i plau del president o presidenta. En cas de discrepància sobre la puntuació, aquesta s’obtindrà per la mitjana aritmètica de les puntuacions atorgades per cada membre de la comissió, amb informes motivats individuals.

7.3. La puntuació final del procés selectiu que determinarà la proposta de provisió de la plaça serà la mitjana aritmètica de la puntuació obtinguda en la primera fase i l’obtinguda en la segona fase. Per a la provisió de la plaça, algun dels concursants haurà d’obtenir almenys 50 punts; en cas contrari, quedarà deserta.

*Vuitena. Proposta de provisió*

8.1. A la vista de l’informe o informes, la comissió efectuarà una proposta motivada de provisió. La proposta inclourà una relació de totes les persones candidates per ordre de preferència per al seu nomenament, sense que es puga excedir en la proposta el nombre de places convocades.

La comissió podrà concloure el concurs amb la proposta de no provisió de la plaça, en el supòsit que cap de les persones concursants obtinga com a mínim 50 punts.

8.2. La proposta motivada de la comissió es farà pública en el tauler oficial d’anuncis de la Universitat de València <https://webges.uv.es/uvTaeWeb/>  en el termini màxim de 5 dies des de l’endemà de la finalització de la celebració del procés selectiu.

8.3. Contra la proposta de la comissió les persones candidates podran presentar una reclamació davant la rectora en els termes disposats en la base onzena de la present convocatòria.

8.4. La proposta motivada de la comissió romandrà exposada en el tauler oficial d’anuncis de la Universitat de València <https://webges.uv.es/uvTaeWeb/>, almenys, fins a la finalització del termini per a presentar la reclamació.

8.5. El president o presidenta de la comissió, una vegada efectuada i publicada la proposta de provisió, la remetrà al Rectorat, juntament amb un exemplar de totes les actes i informes. Així mateix, remetrà una certificació del secretari o secretària del departament relativa a la data de publicació en el tauler oficial d’anuncis de la Universitat de València <https://webges.uv.es/uvTaeWeb/>. A la finalització del termini d’exposició, el secretari o secretària del departament remetrà al Rectorat la certificació del període complet d’exposició pública.

La remissió de la documentació anterior es realitzarà a través dels mitjans electrònics que habilite la Universitat de València.

*Novena. Presentació de documents*

9.1. En el termini màxim de 20 dies des de la publicació de la proposta de provisió de la plaça, la persona candidata proposada haurà de presentar en el Registre General d’aquesta universitat o per qualssevol dels altres procediments assenyalats en l’article 16.4 de la Llei 39/2015, d’1 d’octubre, els següents documents:

1. Fotocopia del DNI o document equivalent si és de nacionalitat estrangera.

2. Certificat mèdic oficial de no patir malaltia ni defecte físic o psíquic que incapacite per a l’acompliment de les funcions de professor/a d’universitat.

3. Declaració jurada de no haver estat separat/da de qualsevol de les administracions públiques, o dels òrgans constitucionals o estatutaris de les comunitats autònomes, ni trobar-se inhabilitat/da per a l’exercici d’ocupacions o càrrecs públics o per a l’accés al cos o escala funcionarial. La persona aspirant la nacionalitat de la qual no siga l’espanyola, haurà de presentar declaració jurada o promesa de no trobar-se inhabilitada o en situació equivalent, ni haver estat sotmesa a sanció disciplinària o equivalent que impedisca, en el seu Estat, en els mateixos termes, l’accés a l’ocupació pública

9.2. Els qui tinguen la condició de funcionàries o funcionaris públics de carrera en actiu estaran exempts de justificar tals condicions i requisits, havent de presentar certificació de l’Administració de què depenguen, acreditativa de la seua condició de funcionària o funcionari i de quantes circumstàncies consten en la seua fulla de serveis, excepte en el cas que l’Administració de que depenguen siga la Universitat de València.

*Deu. Nomenament*

10.1. La rectora nomenarà la persona candidata proposada, després que aquesta persona candidata acredite complir els requisits generals per a l’accés a la funció pública establerts en la base anterior. En cas que la persona candidata proposada no presente dins del termini i en la forma escaient la documentació requerida, la rectora declararà desert el concurs.

10.2. Els nomenaments seran publicats en el *Boletín Oficial del Estado*  i en el *Diari Oficial de la Generalitat Valenciana*.

10.3. En el termini màxim de 20 dies a contar des de l’endemà de la publicació del nomenament en el *Boletín Oficial del Estado*, la persona candidata proposada haurà de prendre possessió de la plaça, moment en el qual adquirirà la condició de funcionari/ària docent universitari del cos que es tracte.

*Onze. Recursos*

11.1. Contra la proposta de la comissió les persones candidates podran presentar, en el termini màxim de 10 dies, una reclamació davant la rectora de la Universitat de València. Admesa a tràmit la reclamació, se suspendran els nomenaments fins a la seua resolució.

11.2. La reclamació serà valorada per la Comissió de Reclamacions, que en un termini de tres mesos ratificarà o no la proposta de provisió impugnada.

11.3. La Comissió de Reclamacions està constituïda per catedràtics i/o catedràtiques d’universitat, amb la composició prevista pels Estatuts de la Universitat de València.

11.4. La citada comissió valorarà els aspectes purament procedimentals i verificarà l’efectiu respecte, per part de la comissió de selecció del concurs, de la igualtat de condicions de les persones candidates i dels principis de mèrit i capacitat.

11.5. La resolució de la rectora, amb la proposta prèvia vinculant de la Comissió de Reclamacions, esgota la via administrativa i serà impugnable directament davant la jurisdicció contenciosa administrativa.

*Dotze. Informació respecte a les dades recollides*

La Universitat de València Estudi General és l’entitat responsable de les dades facilitades per les persones concursants en aquest procés. Es tractarà la informació facilitada exclusivament per les persones concursants amb els fins objecte de la convocatòria, i si es donara el cas, la posterior gestió del personal, de conformitat amb el que disposa la LOSU. Totes o part de les dades facilitades seran publicades en el tauler oficial de la Universitat de València. Les dades de les persones concursants es conservaran indefinidament per al compliment de les finalitats assenyalades, d’acord amb el que disposa la Llei 3/2005, de 15 de juny, d’arxius de la Generalitat Valenciana.

Les persones concursants tenen dret a sol·licitar al responsable del tractament l’accés a les seues dades personals, la rectificació i la supressió d’aquestes, la limitació o l’oposició a l’hora de tractar-les i la portabilitat, mitjançant escrit acompanyat de còpia d’un document d’identitat i, si és el cas, documentació acreditativa de la sol·licitud, dirigida a la Delegació de Protecció de Dades a la Universitat de València.

La Universitat de València té habilitada una adreça ([tqzx@yz.qq](mailto:aezf@co.rr)) Per a qualsevol informació, suggeriment, petició d’exercici de drets i resolució amistosa de controvèrsies en matèria de protecció de dades de caràcter personal, sense perjudici del dret a presentar una reclamació davant l’autoritat de control competent.

Les polítiques de privacitat de la institució es poden consultar en <http://links.uv.es/qBf2qd6>.

*Tretze. Norma final*

Contra la present resolució, que exhaureix la via administrativa, es pot interposar el recurs potestatiu de reposició davant la rectora de la Universitat de València, en el termini d’un mes, o directament el recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos. Ambdós terminis es computaran des de l’endemà del de la publicació d’aquesta convocatòria. Si s’optara pel recurs de reposició, no podrà interposar-se el recurs contenciós administratiu en tant no siga resolt expressament o s’haja produït la desestimació presumpta del primer, conforme al previst en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques.

  

València, 15 d'octubre de 2024

María Vicenta Mestre Escrivá

Rectora

Esta disposició conté annexos. Consulteu-ne la versió en PDF.